**ELŐTERJESZTÉS KÍSÉRŐ LAP**

**E-szám: 96/2017.**

**Tárgy: Döntés a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról, valamint az elektronikus adatbázis használatáról**

**Előterjesztő neve:** Kiszelné Mohos Katalin polgármester

**Előadó neve**: Grégerné Papp Ildikó osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. szeptember 13.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. szeptember 13.**

**polgármester**

**Tisztelt Képviselő-testület!**

Az Emberi Erőforrások Minisztériuma megbízásából az Emberi Erőforrás Támogatáskezelő (a továbbiakban: Támogatáskezelő) nyílt pályázat keretében az idei év augusztusában is meghirdette a Bursa Hungarica Felsőoktatási Önkormányzati Ösztöndíjpályázatot a **felsőoktatási tanulmányokat folytató és felsőoktatási tanulmányokat kezdeni kívánó fiatalok** számára.

Nagykovácsi Nagyközség Önkormányzata (a továbbiakban: Önkormányzat) a korábbi években is csatlakozott a Bursa Hungarica Felsőoktatási Önkormányzati Ösztöndíjrendszerhez (a továbbiakban: Ösztöndíjrendszer), ezzel is elérhetővé téve a szociálisan hátrányos helyzetű nagykovácsi állandó lakos fiatalok számára a felsőoktatásban való részvételt. Az Ösztöndíjrendszer 2017. évi fordulójának keretein belül az Önkormányzat 5 fő felsőoktatásban már tanulmányokat folytató fiatalt támogatott, illetve még jelenleg is támogat 10 tanulmányi féléven keresztül átlagosan havi 11.600,- Ft-tal. Az Önkormányzat által a Támogatáskezelő részére átutalt támogatási összeg 2017-ban 580.000,- Ft volt.

A fentiek alapján a Támogatáskezelő jóvoltából az Önkormányzatnak ismét megnyílt a lehetősége arra, hogy a **hátrányos helyzetű, szociálisan rászoruló fiatalok számára anyagi segítséget nyújtson a felsőoktatásban való részvételhez**. Az esélyteremtés érdekében a kormány mind központi költségvetési, mind pedig önkormányzati forrásokat mobilizálni kíván.

Annak eldöntése, hogy az Önkormányzat csatlakozni kíván-e a fenti Ösztöndíjrendszerhez, valamint a pályázatok, illetve ösztöndíjak kezelésére kifejlesztett Bursa Hungarica Elektronikus Pályázatkezelési és Együttműködési Rendszerhez (a továbbiakban: EPER-Bursa rendszer), határidőhöz kötött. Ez a határidő, azaz a **Csatlakozási nyilatkozat beküldési határideje: 2017. október 2. (postabélyegző).** Fontos megemlíteni, hogy ez a csatlakozási nyilatkozat önmagában nem jelent anyagi kötelezettségvállalást, csak egy lehetőséget nyit meg mind az önkormányzat, mind a helyi fiatalok részére az Ösztöndíjrendszerben való részvételre. Az Önkormányzat a beérkezett pályázatok tükrében dönt arról, hogy támogatni kívánja-e a pályázókat és a pályázatok ismeretében dönt a pályázati összegek odaítéléséről is.

Az Ösztöndíjrendszer többszintű támogatási rendszer, melynek pénzügyi fedezeteként három forrás szolgál:

1. A települési önkormányzatok által nyújtott támogatás
2. A megyei önkormányzatok által nyújtott támogatás
3. Intézményi támogatás – az Emberi Erőforrások Minisztériuma a hivatalos lapjában évenként közzétett értékhatárig (ez 2017-ben 5.000,- Ft/fő/hó volt).

Az önkormányzatok tehát támogatóként csatlakozhatnak az Ösztöndíjrendszerhez, a települési önkormányzatok csatlakozása a pályázati fordulóhoz egyben az EPER-Bursa rendszerhez történő csatlakozást is magában foglalja, azaz a rendszer használata kötelező a pályázat lebonyolításában részt vevő önkormányzatok részére.

Az **51/2007. (III. 26.) Korm. rendelet** 18. § (4) bekezdése szerint *„a települési, illetve a megyei önkormányzat évente csatlakozhat az Ösztöndíjrendszerhez. A csatlakozás eljárási rendjét az oktatásért felelős miniszter évente a tárca hivatalos lapjában teszi közzé.”*

Az elbíráló önkormányzatok a korábbi gyakorlathoz igazodva a Támogatáskezelő által felajánlott pályázati űrlap szociális mezőit elektronikusan bővíthetik, valamint a kötelező mellékletek listáját is kiegészíthetik az önkormányzat által meghatározott mellékletekkel az EPER-Bursa rendszer önkormányzati felületén. A korábbi években a pályázati űrlap bővítésére nem került sor és a kötelező mellékleteken kívül egyéb más csatolandó dokumentumot sem kért be az Önkormányzat a pályázóktól (a hallgatói jogviszony igazoláson és a jövedelem igazolásokon kívül).

Az Ösztöndíjrendszerben részt venni kívánó települési önkormányzatok a Minisztérium által kidolgozott feltételrendszernek megfelelően legkésőbb **2017. október 3-án kiírják a pályázatot** a jelenlegi felsőoktatási hallgatók ("A" típusú pályázat), illetve felsőoktatási tanulmányokat kezdeni kívánók ("B" típusú pályázat) számára. A pályázatok benyújtásának határideje 2017. november 7. Ezt követően az Önkormányzat elbírálja a pályázatokat 2017. december 7-ig, majd a támogatási összegek 2018. januárban és augusztusban kerülnek átutalásra a Támogatáskezelő részére, aki gondoskodik a megyei önkormányzatok által nyújtott, és az intézményi ösztöndíjrésszel kiegészített támogatások pályázók részére történő kifizetéséről.

A két pályázati felhívásnak az ÁSZF-ben meghatározott alapfeltételeket kell tartalmaznia. Ezek bővítésére, illetve szűkítésére nincs lehetőség; a pályázati felhívások az alapfeltételeken kívül kizárólag a pályázat elbírálásához megkívánt mellékletek felsorolását valamint az önkormányzat által meghatározott prioritásokat tartalmazhatják.

A fentiek alapján az Ösztöndíjrendszerhez való csatlakozás feltétele a csatlakozásról szóló önkormányzati döntés, a csatlakozási nyilatkozat aláírása, és annak a megadott határidőig való eljuttatása a Támogatáskezelő részére.

A határozati javaslat elfogadásához egyszerű szavazattöbbség szükséges.

**Mellékletek:**

1. Általános tájékoztató az Ösztöndíjrendszerről a települési önkormányzatok számára
2. Az Ösztöndíjrendszer 2018. évi fordulójának Általános Szerződési Feltételei a települési önkormányzatok számára
3. Az Ösztöndíjrendszer ütemterve
4. Nyilatkozat a csatlakozásról, valamint az elektronikus adatbázis használatáról – minta
5. Pályázati űrlap – minta

Nagykovácsi, 2017. szeptember 13.

 Kiszelné Mohos Katalin

 polgármester

**Határozati javaslat**

**Tárgy: Döntés a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról, valamint az elektronikus adatbázis használatáról**

Nagykovácsi Nagyközség Önkormányzatának Képviselő-testülete úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2018. évi fordulójához az elektronikus adatbázis használatával. Felhatalmazza a Polgármestert a Csatlakozási Nyilatkozat aláírására, valamint felkéri, hogy gondoskodjon a pályázat kiírásáról.

**Határidő:** 2017. október 2.

**Felelős:** polgármester